CELEX: 32006D0896(01)
Language: et
Date: 2004-10-26 00:00:00
Title: 2006/896/EÜ: Komisjoni otsusest, 26. oktoober 2004 , millega koondumine tunnistatakse ühisturu ja Euroopa Majanduspiirkonna lepinguga kokkusobivaks (juhtum nr COMP/M.3436 – Continental/Phoenix) (teatavaks tehtud numbri K(2004) 4219 all)   (EMPs kohaldatav tekst)

13.12.2006   
            
            
               ET
            
            
               Euroopa Liidu Teataja
            
            
               L 353/7
            
         
      KOMISJONI OTSUSEST,
   26. oktoobril 2004,
   millega koondumine tunnistatakse ühisturu ja Euroopa Majanduspiirkonna lepinguga kokkusobivaks
   (juhtum nr COMP/M.3436 – Continental/Phoenix)
   (teatavaks tehtud numbri K(2004) 4219 all)
   (Ainult saksakeelne tekst on autentne)
   (EMPs kohaldatav tekst)
   (2006/896/EÜ)
   Vastavalt nõukogu 21. detsembri 1989. a määrusele (EMÜ) nr 4064/89 kontrolli kehtestamise kohta ettevõtjate koondumiste üle
          (1)
       (ühinemismäärus), eelkõige selle artikli 8 lõike 2 alusel, võttis komisjon 26. oktoobril 2004 vastu otsuse ühinemist käsitlevas juhtumis. Otsuse mittekonfidentsiaalne tekst on juhtumi autentses keeles ja komisjoni töökeeltes kättesaadav konkurentsi peadirektoraadi veebilehel: http://europa.eu.int/comm/competition/index_en.html.
   
   I.   TEHING
   
               (1)
            
            
               12. mail 2004 teatati komisjonile kavandatavast koondumisest, millega ettevõtja Continental AG omandab ühinemismääruse artikli 3 lõike 1 punkti b tähenduses 26. aprillil 2004 teatavaks tehtud avaliku ostupakkumise teel kontrolli kogu ettevõtja Phoenix AG üle.
            
         1.   Pooled
   
               (2)
            
            
               Continental AG (edaspidi “Continental”) on juhtiv tootja peamiselt autodel kasutamiseks mõeldud rehvide, pidurite, vedrustussüsteemide ja muude tehniliste kummitoodete turul.
            
         
               (3)
            
            
               Phoenix AG (edaspidi “Phoenix”) on samuti spetsialiseerunud tehniliste kummitoodete tootmisele (nt vedrustussüsteemid, vibratsioonivastased seadmed, voolikud ja konveierilindid), kuid ei tegele rehvide tootmisega. Mõlemad ettevõtjad asuvad Saksamaal.
            
         2.   Toiming
   
               (4)
            
            
               Continental kavatseb omandada kogu Phoenixi üle ainukontrolli ühinemismääruse artikli 3 lõike 1 punkti b tähenduses. Tehingust teatati komisjonile 12. mail 2004; 28. juunil omandas Continental avaliku ostupakkumise teel 75,51 % Phoenixi aktsiatest.
            
         II.   ASJAOMASED TURUD
   
               (5)
            
            
               Koondumisest tuleneb horisontaalne kattumine mitmel tehniliste kummitoodete valdkonna kaubaturul. Komisjon tuvastas võimalikud konkurentsiprobleemid neljal kaubaturul:
               
                           —
                        
                        
                           kommertsveokite õhkvedrud;
                        
                     
                           —
                        
                        
                           sõiduautode õhkvedrud;
                        
                     
                           —
                        
                        
                           rööbassõidukite õhkvedrud;
                        
                     
                           —
                        
                        
                           rasked teraskiust valmistatud konveierilindid.
                        
                     
         1.   Kommertsveokite õhkvedrud (OEM/OES)
   
               (6)
            
            
               Mõlemad pooled tegelevad kommertsveokitele õhkvedrude tootmisega (2). Õhkvedrud koosnevad tavaliselt kummilõõtsast ja terasest valmistatud metallplaadist. Neid kasutatakse kommertsveokitel vibratsiooni vähendamiseks telje ja šassii vahel ning šassii kohandamiseks erinevatele koormustele. (3) Kuigi Continental tegi ettepaneku määratleda turg kõiki kommertsveokite vedrustussüsteeme hõlmavana (terasest spiraalvedrud, pressvedrud ja õhkvedrud), kinnitas turu-uuring komisjoni seisukohta, et õhkvedrud moodustavad omaette kaubaturu. Uuring kinnitas ka sõidukitootjatele müüdavate õhkvedrude (OES/OEM) ja sõltumatule järelturule müüdavate õhkvedrude (IAM) eristatavust. Veel väiksemate turgude (nt õhkvedrud veokitele ja bussidele ühelt poolt ning treileritele ja telgedele teiselt poolt) täpsemat piiritlemist turu-uuring ei toeta ning see ei muudaks niikuinii konkurentsile antavat hinnangut.
            
         
               (7)
            
            
               Geograafilise turuga seoses väidab Continental, et kommertsveokite õhkvedrustuse geograafiline turg hõlmab kogu maailma. Turu-uuring näitas aga, et kommertsveokite õhkvedrustuse Euroopa turu tingimused on teistest piirkondadest oluliselt erinevad. Erinevate tehniliste nõuete (nt suuremad veoautod) ja klientide teistsuguste eelistuste (Euroopa vedrud on keerukamad) tõttu ei saa USA veokitel kasutatavaid vedrusid kasutada Euroopas ja vastupidi. Selle tulemusena ei avaldata Euroopa turule väljastpoolt Euroopat olulist konkurentsimõju. Praegu impordib õhkvedrusid Euroopasse ainult üks ettevõtja (USA ettevõtja Firestone). Need õhkvedrud on loodud spetsiaalselt Euroopa turu jaoks. Need sisaldavad metalldetaile, mis ostetakse Euroopast, tarnitakse USA-sse, paigaldatakse õhkvedrudesse ja tarnitakse Euroopasse tagasi. Nende maksumust tõstavad ka tollimaksud ja transpordikulud. Kuigi see import hõlmas 2003. aastal 12 % turust, on lähitulevikus tõenäoline impordi märkimisväärne vähenemine, sest Firestone ehitab Poolasse tootmisettevõtet, mis on valmis tootmist alustama 2005. aastal. Seetõttu on komisjon arvamusel, et tootjatele müüdavate õhkvedrude (OEM/OES) asjaomane turg on Euroopa.
            
         
               (8)
            
            
               Sõltumatule järelturule müüdavate õhkvedrude puhul võib asjaomase geograafilise turu küsimuse lahtiseks jätta, sest turu-uuring näitas, et sellel turul konkurentsiprobleeme ei teki.
            
         2.   Sõiduautode õhkvedrud
   
               (9)
            
            
               Nii Continental kui ka Phoenix/Vibracoustic toodavad samuti sõiduautode õhkvedrusid. Sõiduautode puhul on õhkvedrud (lõõtsast ja plaadist koosnev seade) osa keerukamast vedrustussüsteemist, mis koosneb õhkvedrust ja muudest detailidest (nt õhusurvesüsteem, juhtseadmed jne). Continentali ja Phoenixi tegevus kattub ainult õhkvedrude tootmise puhul. Õhkvedrud on praegu nišitoode, mida kasutatakse peamiselt luksusautodel. Turu-uuring kinnitas, et sõiduautode õhkvedrusid tuleb vaadelda teist tüüpi vedrudest (nt terasvedrudest) eraldi. Turu jaotamine väiksemateks osadeks (nt luksusautod, maastikuautod, väikeveokid) ei tundu aga vajalik, sest tootmisprotsess ja kliendid on neis sektorites samasugused.
            
         
               (10)
            
            
               Continental väidab, et turg hõlmab kogu maailma. Turu-uuring toetab siiski geograafilise turu määratlemist Euroopana. Tegelikult tegutseb praegu Euroopas ainult üks Euroopa-väline pakkuja – USA ettevõtja Gates. Import moodustas 2003. aastal ainult [5-10 (4)] %. Hiljuti avas Gates Saksamaal Aachenis uue õhkvedrude tehase, et teenindada Euroopa turgu Euroopast. Enamik kliente ei kipu tegelikult imporditud õhkvedrusid ostma. Selle peamine põhjus on, et sõiduautode õhkvedrude väljatöötamine nõuab tihedat koostööd klientide vahel, sest õhkvedrud on tehnoloogiliselt tundlikud tooted. Sellele lisandub asjaolu, et kogu õhkvedrustuse väljatöötamine hõlmab ka teiste detailide tarnijaid, kes asuvad Euroopas. Selle tulemusena eelistab enamik autotootjatest osta neid tooteid kahelt Euroopa valmistajalt (Phoenix/Vibracoustic või Conti).
            
         3.   Rööbassõidukite õhkvedrud
   
               (11)
            
            
               Mõlemad pooled toodavad vedrustust ka rööbassõidukitele. Jälle pakub Continental, et tuleks määratleda üks, kõiki erinevaid rööbassõidukitel kasutatavaid vedrustussüsteeme ja vibratsioonivastaseid (nt terasvedrud, hüdraulilised süsteemid, õhkvedrud, kummist ja metallist osad) seadmeid hõlmav kaubaturg. Turu-uuring kinnitas siiski komisjoni seisukohta, et teisesed õhkvedrustussüsteemid (kummilõõts ning kummist ja metallist osad) moodustavad omaette turu eraldi muudest esmase ja teisese vedrustuse osadest. Selle peamine põhjus on, et enamik kliente ostab õhkvedrud muudest vedrustuse osadest eraldi ning õhkvedrude tootmise oskusteave erineb oluliselt teiste toodete omast. Erinevalt kommertsveokite vedrudest ei ole rööbassõidukite vedrustuse osade puhul sõltumatut järelturgu.
            
         
               (12)
            
            
               Continental väidab, et turg hõlmab kogu maailma. Turu-uuring toetas aga pigem geograafilise turu määratlemist Euroopana, sest enamik kliente teeb koostööd Euroopa tootjatega. Geograafilise turu võib aga määratlemata jätta, sest isegi üleeuroopalisel turul ei põhjusta koondumine Continentali ja Phoenixi turgu valitsevat seisundit.
            
         4.   Rasked teraskiust valmistatud konveierilindid
   
               (13)
            
            
               Phoenix ja Continental on samuti spetsialiseerunud konveierilintide tootmisele. Kummist, tekstiilmaterjalist või polüvinüülkloriidist valmistatud konveierilindid on mõeldud toodete transportimiseks. Konveierilindi peamisi tüüpe on kolm: kerged konveierilindid, rasked konveierilindid ja eriotstarbelised konveierilindid. Raskeid konveierilinte kasutatakse raskete toodete nagu söe, maagi, kruusa või liiva vedamiseks. Eristada saab kahte põhilist raskete konveierilintide tüüpi: teraskiust ja tekstiilist konveierilindid. Pooltel on eriti kindel positsioon teraskiust konveierilintide tootmises. Continental väidab, et mõlemad tüübid (terasest ja tekstiilist konveierilindid) kuuluvad samale raskete konveierilintide turule. Turu sellist määratlust aga turu-uuringu tulemused ei kinnitanud.
            
         
               (14)
            
            
               Tootmise seisukohast vaadatuna erinevad tekstiilist ja teraskiust konveierilintide tootmisprotsessid oluliselt, sest teraskiust konveierilindid valmistatakse kummist ja terastrossidest, tekstiilist lindid aga kootakse mitmesuguste tehniliste kiudude kihtidest. Lisaks selgitasid konkurendid ja kliendid, et kummalgi tüübil on oma rakendusala, mis tuleneb nende ilmselt erinevatest omadustest – kui tekstiilist linte saab kasutada väiksemate rakenduste puhul (lühikesed vahemaad ja väiksemad koormused), siis suurte koormuste transportimine pikkade vahemaade taha (nt pealmaakaevandamisel) nõuab kindlasti teraskiust konveierilinte. See tuleneb asjaolust, et tekstiilist lindid on palju elastsemad kui teraskiust lindid ning neid saab seetõttu kasutada suhteliselt lühikeste vahemaade puhul. Kuigi Continental väidab põhjendatult, et mõnede rakenduste puhul saab kasutada mõlemat tüüpi linte, näitas turu-uuring, et vaid 5–10 % teraskiust konveierilintide rakenduste puhul on võimalik need asendada tekstiilist lintidega. Seega ei näi, et teraskiust valmistatud konveierilindid kuuluksid samale turule kui rasked tekstiilist konveierilindid ning seetõttu tuleks neid hinnata eraldi.
            
         
               (15)
            
            
               Continentali väite kohaselt hõlmab asjaomane raskete konveierilintide turg kogu maailma. Turu-uuringu tulemused soosivad aga selgelt turu määratlemist Euroopana. Seda seetõttu, et teraskiust konveierilindid valmistatakse paljudel juhtudel just konkreetse rakenduse jaoks. Lisaks mängivad siin olulist rolli transpordi- ja logistikaprobleemid. Sellest tulenevalt on Euroopa-väliste tootjate osa Euroopa teraskiust konveierilintide turul väike. Seetõttu analüüsis komisjon konkurentsiolukorda Euroopa turu alusel.
            
         III.   HINNANG
   1.   
         Kommertsveokite õhkvedrud (OEM/OES)
      
   
   
               (16)
            
            
               Continentali ja Phoenixi ühendatud turuosa sellel turul oleks [55–65] %. Peamised konkurendid on CF Gomma [10–15] %, Firestone [10–15] % ja Goodyear [5–10] %.
            
         
               (17)
            
            
               Nii suur turuosa näitab juba iseenesest Continentali turgu valitsevat seisundit. (5) Turgu valitsev seisund on tõenäoline ka turu struktuuri vaadates – ühinejate ühine turuosa oleks neli korda suurem kui lähimal konkurendil.
            
         
               (18)
            
            
               Võimalikke konkurentsiprobleeme ei saa kõrvale jätta pelgalt asjaolu tõttu, et ühinejate kliendid on – vähemalt teataval määral – suured autotootjad. Kuigi vastab tõele, et mitmed suuremad veoautode tootjad ei ole ühinemise pärast tõsist muret avaldanud, kardavad paljud väiksemad telgede ja haagiste tootjad tehingu negatiivset mõju hindadele.
            
         
               (19)
            
            
               On muidki tegureid, mis konkurentsiprobleeme kinnitavad. Esiteks ei suudaks kliendid, juhul kui ühinemisele järgneks hinnatõus, suunata olulisi koguseid konkurentidele valmistamiseks. See ei tulene ainult sellest, et iga uus tarnija peaks enamiku klientide puhul läbima kvalifitseerimismenetluse. Kõiki konkurente piirab ka tootmisvõimsus. Nii CF Gomma kui ka Goodyear kasutavad praegu peaaegu kogu oma tootmisvõimsust. Firestone'i uue Poola tehase tootmisvõimsus kasutatakse ilmselt ära olemasolevate tarnelepingute täitmiseks.
            
         
               (20)
            
            
               Teiseks ühineksid tehinguga kaks juhtivat tootjat OEMi/OESi turul. Phoenixi praegune turupositsioon ei vasta arvatavasti tema tõelisele potentsiaalile. Phoenix koondas oma busside ja veoautode tootjatele müüdavate vedrudega tegeleva majandusüksuse koostöös Freudenbergiga loodud ühisettevõttesse Vibracoustic. Ühisettevõtte turundustöö keskendus aga põhiliselt sõiduautode vedrude müügile ning see saavutas veoautode ja busside vedrude puhul üsna väikese turuosa. Phoenixil on lepingu järgi keelatud osaleda busside ja veoautode tootjate korraldatud võistupakkumistel. Phoenixil õnnestus siiski saavutada selle sanktsiooni peatamine ning osaleda kahel hiljuti toimunud konkursil. Mõlemal korral lõpetati Continentali järel teisena. Kliendid peavad Phoenixit tehniliste oskuste poolest Contitechi järel paremuselt teiseks ning hinna suhtes isegi paremaks.
            
         
               (21)
            
            
               Kolmandaks näitas turu-uuring, et patente kasutatakse vastupidi Continentali väidetele selleks, et takistada konkurente kehtivate tarnelepingute puhul teise tarnijana konkureerimast. Üks konkurent ütles komisjonile, et eriti Continental kasutab jõuliselt väidetavaid intellektuaalse omandi õiguseid, et välistada konkurentide osalemine võistupakkumistel.
            
         
               (22)
            
            
               Kõigist neist asjaoludest tulenevalt leiab komisjon, et kavandatav Phoenixi ülevõtmine Continentali poolt tooks kaasa ühinenud ettevõtja turgu valitseva seisundi Euroopa kommertsveokite õhkvedrude turul.
            
         2.   Sõiduautode õhkvedrud
   
               (23)
            
            
               Phoenixi/Vibracoustici ülevõtmine Continentali poolt tähendaks Euroopa kahe ainsa sõiduautode õhkvedrude tootja ühinemist. Ühinenud ettevõtja turuosa oleks 2003. aasta näitajate järgi umbes [85–95] %. Kuigi kõik õhkvedrustusmoodulite ostjad on suured autotootjad ja neil on oma tarnijate suhtes teatav ostja turujõud, on isegi mõned suured ettevõtjad väljendanud ühinemise pärast muret. Uurimine näitas lausa, et paljudel autotootjatel on ainult üks õhkvedrude tarnija. Ühinemine võtaks autotootjatelt võimaluse Continentali ja Phoenixi vahel valida ning jätaks neile ainult ühe Euroopas tegutseva tarnija. Teisest küljest on komisjonil mõningaid tõendeid uute Euroopa-väliste pakkujate Euroopa turule tulemise kohta lähitulevikus.
            
         
               (24)
            
            
               Vastamata võib jätta küsimuse, kas ühinemisest tuleneb turgu valitsev seisund sõiduautode õhkvedrude turul, sest Continental võttis hiljuti kohustuse, et loobub Phoenixi tegevusest sellel turul, müües Phoenixi osaluse ühisettevõttes Vibracoustic Freudenbergile. Phoenixile kuuluva Vibracoustici osaluse omandamine Freudenbergi poolt kõrvaldab konkurentsiprobleemi sõiduautode õhkvedrude turul, sest Phoenix tegutseb sellel turul ainult Vibracoustici kaudu.
            
         3.   Rööbassõidukite õhkvedrud
   
               (25)
            
            
               Turu-uuring näitas, et Continentali ja Phoenixi ühine turuosa teiseste õhkvedrustussüsteemide turul oleks umbes [55–65] %. Muude konkurentide turuosad ulatuksid kuni 5 %-ni.
            
         
               (26)
            
            
               Suhteliselt suurest turuosast hoolimata on komisjon jõudnud kahel põhjusel järeldusele, et rööbassõidukite õhkvedrude turul ei ole oodata turgu valitseva seisundi tekkimist. Esimene neist põhjustest on, et kõik konkurendid (sh ühinevad pooled) peavad ostma kuni 70 % õhkvedrustussüsteemi osadest oma konkurentidelt, kes on kas kummilõõtsade või metalldetailide tootjad. Continental suutis näidata, et nad on suurendanud oma kummilõõtsade tarneid õhkvedrustussüsteeme tootvale konkurendile, kinnitades sellega veelgi, et risttarned on selles tööstusharus tavalised. Teiseks on turul piisavalt võimalikke konkurente, kes suudaksid takistada ühinevaid pooli sõltumatult hindu tõstmast. Jaapani ettevõtjad Toyo ja Sumitomo on oma seisundit Euroopas oma Euroopa tütarettevõtete kaudu oluliselt kindlustanud. Nad suutsid hiljuti loodud tütarettevõtete abil saada Euroopas uusi tellimusi ning suurendavad suure tõenäosusega oma turuosa lähitulevikus veelgi. Arvestades rongide pikka kasutusiga (kuni 30 aastat), on klientidel uute tarnijate kvalifitseerimiseks piisavalt aega.
            
         
               (27)
            
            
               Seega leiab komisjon, et kavandatav ülevõtmine ei põhjusta rööbassõidukite õhkvedrude turul turgu valitsevat seisundit.
            
         4.   
         Rasked teraskiust valmistatud konveierilindid
      
   
   
               (28)
            
            
               Tehing ühendaks Euroopa kaks juhtivat pakkujat. Põhjalik turu-uuring lubab järeldada, et Continentali ja Phoenixi ühine turuosa ulatuks [>70] %. Allesjäävad konkurendid on Sempertrans [5–15] %, Bridgestone [0–5] % ja mõned väikesed, peamiselt piirkondlikud tarnijad, kelle turuosad jäävad alla [0–5] %.
            
         
               (29)
            
            
               Seega väheneb tehingu tulemusel peamiste Euroopas tegutsevate konkurentide arv neljalt kolmele, kusjuures kaks ülejäänud konkurenti (Sempertrans ja Bridgestone) on võrreldes ühinenud ettevõtjaga väga väikesed. Ühest küljest näitas turu-uuring, et peamistel klientidel – suurtel energiaettevõtetel nagu RWE – on kindlasti teatav ostja jõud, mida nad kasutavad turul konkurentsi säilitamiseks. Samas tunnistavad nad, et kui neile üldse jääb pärast ühinemist alternatiivseid tarnijaid, siis on nende arv väga piiratud. Ühinenud ettevõtja turuseisund oleks eriti kindel ligniidi kaevandamisel kasutatavate lintide ja 2,4 meetrist laiemate lintide puhul. Ligniidi kaevandamisega tegelevad kliendid moodustavad üle 50 % teraskiust valmistatud konveierilintide nõudlusest. Mõne laiusega lintide puhul (>2,4 m) oleks ühinenud ettevõtjal Euroopas tegelikult isegi monopoolne seisund.
            
         
               (30)
            
            
               Ülaltoodud põhjustel toob kavandatav Phoenixi ülevõtmine Continentali poolt tõenäoliselt kaasa turgu valitseva seisundi Euroopa raskete teraskiust valmistatud konveierilintide turul.
            
         5.   Järeldus
   
               (31)
            
            
               Seega jõutakse otsuses järeldusele, et kommertsveokite õhkvedrude (OES/OEM) ja raskete teraskiust valmistatud konveierilintide turu puhul tekib teatatud koondumise suhtes tõsiseid kahtlusi selle kokkusobivuses ühisturuga.
            
         IV.   POOLTE PAKUTUD KOHUSTUSED
   
               (32)
            
            
               Eespool nimetatud konkurentsiprobleemide lahendamiseks on ühinemisest teatanud pool pakkunud 1. oktoobril välja omapoolsed kohustused. Continental võtab kohustuse
               
                           1.
                        
                        
                           müüa Phoenixi 50 % osalus Vibracousticis ühisettevõtte teisele osapoolele Freudenbergile (6);
                        
                     
                           2.
                        
                        
                           müüa Freudenbergile kogu Phoenixi sõiduautode õhkvedrude tootmine (OES/OEM), mis asub Ungaris Nyíregyházas;
                        
                     
                           3.
                        
                        
                           müüa 3,2 m laiuste raskete teraskiust konveierilintide tootmisliin oma konkurendile Sempertransile.
                        
                     
         
               (33)
            
            
               Phoenixi osaluse loovutamine Vibracousticis võimaldab Freudenbergil/Vibracousticil pakkuda kommertsveokite õhkvedrude täissortimenti, sh vedrusid haagiste ja telgede jaoks ning vedrusid sõltumatule järelturule. Vibracoustici üle kontrolli saavutamisega saab Freudenberg õhkvedrude turul konkureerimiseks oma kasutusse tugeva uurimis- ja arendusmeeskonna ning kogenud turustusmeeskonna. Phoenixi Ungaris asuva õhkvedrude tootmise omandamisega saab Freudenberg/Vibracoustic oma õhkvedrude tehase, mis võimaldab neil müüa õhkvedrusid lisaks veoautosid ja busse tootvatele klientidele ka haagiste ja telgede tootjatele. Loobumine hõlmab ka olemasolevaid tarnelepinguid Phoenixi klientidega.
            
         
               (34)
            
            
               Phoenixi kogu tegevuse loovutamine kommertsveokite õhkvedrude (OES/OEM) turul kõrvaldab kattumise sellel turul.
            
         
               (35)
            
            
               Kohustus müüa kogu enam kui 2,4 m laiusega lintide tootmisliin konkurendile Sempertransile on samuti asjakohane meede raskete teraskiust konveierilintide turu konkurentsiprobleemide lahendamiseks. Peamised probleemid sel turul on tegelikult seotud ligniidi kaevandavatele klientidele tarnitavate konveierilintidega. Omandaja Semperit/Sempertrans, kes on juba kvalifitseerunud mõnede selle sektori lintide tootjaks, saab selle loovutamise kaudu juurdepääsu laiade lintide tootmise tehnoloogiale, mis on kõige tähtsam tegur edu saavutamiseks teraskiust lintide turul. Turutest on selle kohustuse tulemuslikkust ka kinnitanud, kuivõrd kõik suuremad kliendid on öelnud komisjonile, et nad peavad tootmisliini loovutamist tõhusaks konkurentsi soodustavaks meetmeks teraskiust konveierilintide turul. Seega usub komisjon, et loovutamine lahendab konkurentsiprobleemid sellel turul.
            
         V.   JÄRELDUS
   
               (36)
            
            
               Seega jõutakse otsuses järeldusele, et poolte võetud kohustusi arvestades ei põhjusta teatatud koondumine kommertsveokite õhkvedrude (OES/OEM), sõiduautode õhkvedrude, rööbassõidukite õhkvedrude ja raskete teraskiust konveierilintide turul poolte turgu valitsevat seisundit, mille tulemusena takistataks oluliselt konkurentsi ühisturul või selle olulises osas. Ühinemine tuleb seega kuulutada ühinemismääruse artikli 2 lõike 2 ja artikli 8 lõike 2 ning Euroopa Majanduspiirkonna lepingu artikli 57 kohaselt ühisturu ja Euroopa Majanduspiirkonna lepinguga kokkusobivaks tingimusel, et lisas kirjeldatud kohustusi täidetakse täies ulatuses.
            
         
   
      (1)  EÜT L 395, 30.12.1989, lk 1; viimati muudetud määrusega (EÜ) nr 1310/97 (EÜT L 180, 9.7.1997, lk 1).
   
      (2)  Phoenix turustab OESi/OEMi rühma kuuluvaid õhkvedrusid veoautodele ja bussidele ühisettevõttes (Vibracoustic) Saksa osadetootja Freudenbergiga (vt juhtum M.1778 – Freudenberg/Phoenix/JV). Vibracoustic aga ise õhkvedrusid kommertsveokitele ei tooda, vaid müüb Phoenixi toodetud vedrusid.
   
      (3)  Õhurõhu muutmisega õhkvedrus saab reguleerida šassii kõrgust.
   
      (4)  Käesolevas kokkuvõttes on originaalotsuse mõned osad kustutatud, et tagada konfidentsiaalse teabe avaldamata jätmine; need osad on nurksulgudes.
   
      (5)  Tuleb märkida, et sellest juhtumist teatati vana määruse 4064/89 alusel.
   
      (6)  Tuleb märkida, et Freudenbergil on ostuoptsioon Phoenixi 50 % osaluse kohta Vibracousticis juhuks, kui kolmas osapool Phoenixi üle võtab. Ilma kohustuseta ei olnud aga selge, kas Freudenberg oleks seda optsiooni kasutanud või mitte.